钦定古今图书集成/明伦汇编/官常典/第329卷 > 北齐
## 钦定古今图书集成/明伦汇编/官常典/第329卷 > 北齐

北齐承魏，以司空为“三公。”设将作寺掌营建，以虞曹、
屯田、起部隶祠部尚书，以水部隶都官尚书，而都水
台亦管津、桥。

按：《隋书百官志》：“后齐制官多循后魏，置太尉、司徒、司
空，是为三公。”

将作寺，掌诸营建。大匠一人，丞四人。亦有功曹、主簿、
录事员。若有营作，则立将、副将、长史、司马、主簿、录事等各一人。又领军主、副，幢主、副等。

尚书省置吏部、殿中、祠部、五兵、都官、度支等六尚书，
“六尚书分统列曹，祠部统祠部、主客、虞曹、屯田、起部
五曹，都官统都官二千石，比部、水部、膳部五曹。”

〈注〉虞曹掌地图、山川、远近、园囿、田猎、殽膳、杂味等事。屯田掌籍田、诸州屯田等事。起部掌诸兴造工匠等事。《水部》掌舟船、津梁、公私水事。

都水台“管诸津桥。使者二人，参事十人，又领都尉，合
昌、坊城等三局尉，皆分司诸津桥。”